Puhelinoperaattoreiden myyntipisteissä ystävälliset myyntihenkilöt kyselevät vaikeita. Puheluiden ja tekstiviestien määrä on jotenkin ynnäiltävissä, mutta mobiilidatan käytöstä kysyttäessä alkaa monen kuluttajan leuka väpättää. Lopulta valitaan varmuuden vuoksi datamäärältään sekä nopeudeltaan mahdollisimman tehokas liittymä. Selvitimme, onko rajaton datapaketti aina viisas valinta.

Suomalaisten mieliin on iskostunut pelko satojen eurojen kännykkälaskuista ja operattorit iskevät markkinoinnissaan taitavasti tähän saumaan.

Jos taskussa on Sopiva, Edukas, Huoleton, Suurenmoinen, Super, Jätti tai Äly, ei kai voi mennä pahasti metsään, vaikka gigatavut ja kilobitit sekunnissa jäisivätkin merkitykseltään hämäriksi.

Jos taskussa on Sopiva, Edukas, Huoleton, Suurenmoinen, Super, Jätti tai Äly, ei kai voi mennä pahasti metsään, vaikka gigatavut ja kilobitit sekunnissa jäisivätkin merkitykseltään hämäriksi.

Tällä hetkellä Soneran ja TeleFinlandin mobiililiittymät sisältävät datasiirtoa 10 – 50 gigatavua (= noin 10 000 - 50 000 megatavua). Tämän määrän tietoa pitäisi siirtyä verkossa nopeudella, jolla liittymää markkinoidaan. Kun datakatto täyttyy, liittymän nopeus muuttuu hitaammaksi ja palveluiden käyttäminen tahmeaksi, osittain jopa mahdottomaksi. Pelko ylisuurista jälkilaskuista on datakatollisissa liittymissä siis ainakin kotimaan käytössä turha.

Elisan ja DNA:n liittymät sisältävät datasiirtoa rajattomasti. Datamäärältään rajoittamaton liittymä taas toimii täydellä nopeudella aina.

Oman datankulutuksen määrää on vaikea arvioida

Mistä kuluttaja sitten tietää valitako datakatollisen vai rajoittamattoman liittymän? Netti on tulvillaan erilaisia arvioita eri palveluiden vaatimista datamääristä, mutta muuttujia on loputtomasti.

Omaa datan tarvettaan voi yrittää arvioida sen mukaan, miten ja millaisia nettipalveluita kännykällään käyttää. Sähköpostin lukeminen ja lähettäminen ei datapakettia paljon kuluta. Mobiilioptimoitujen nettisivujenkin lukeminen vie alle megatavun verran per sivu.

Automaattisen synkronoinnin estäminen säästää dataa, mutta huonontaa käyttökokemusta. Automaattisen synkronoinnin estäminen säästää dataa, mutta heikentää käyttökokemusta. Kuva: Yle/ Airi Saastamoinen

Mutta kun ruvetaan puhumaan videoista, alkaa data huveta. Esimerkiksi neljän minuutin Youtube videon katsominen kännykällä voi viedä dataa noin kuudesta megatavusta yli seitsemäänkymmeneen megatavuun, - videon laadusta, käyttäjän Youtube-tilin asetuksista, - ja jopa yhteysnopeudesta riippuen.

— Kuluttajan on hirveän vaikea arvioida omaa datan käyttöään, myöntää Aalto- yliopiston professori Jukka Manner.

— Jos puhelimella ei katso videoita, 10 gigatavunkaan kuukausittainen datakatto ei tule kovin helposti vastaan. Mutta jos katsoo elokuvia, niin datakatto voi tulla täyteen jo yhden HD-laatuisen leffan katsomisella.

Omasta datankulutuksesta on syytä kiinnostua myös silloin, jos käyttää innokkaasti sosiaalista mediaa. Somessa oleiluun kuuluu yleensä omien kuvien, yhä useammin myös videoiden, lähettäminen, - ja se vie sekä dataa, että kaistaa reilusti. Oman sisällön sujuvaan jakamiseen tarvitaankin liittymä, jossa myös lähtevän tiedonsiirron nopeus on tarpeeeksi hyvä, käytännössä 4G-liittymä.

Mitä 10 gigatavun datakattoon mahtuu?

10 gigatavun kuukausittainen datakatto tarkoittaa noin 340 megatavua vuorokaudessa. Aluksi tuntuu siltä, että huolellisella suunnittelulla ja kurinalaisella käytöllä voi nauttia palveluista melko monipuolisesti.

340 Mt:n päivittäinen data-annos syntyy esimerkiksi tällaisella reseptillä:

lukemalla noin 10 nettiartikkelia = 6 Mt

olemalla Facebookissa noin 10 minuuttia = 4 Mt

lataamalla pari valokuvaa someen tai pilvipalveluun= 4 Mt

lataamalla Instagramiin videon (15 sek) = 8 Mt

katsomalla videota Yle Areena -sovelluksesta 30 min = 300 Mt

lukemalla ja lähettämällä muutaman sähköpostin liitteineen = 0,03 Mt - 3 Mt/ lähetys

Vaikka onnistuisi hallitsemaan omaa datankäyttöään hyvinkin tarkasti, laskutuskauden loppupuolella saattaa tulla datakatto vastaan ja yhteys hidastuu. Onko tapahtunut laskuvirhe?

Sovellukset kuluttavat dataa aina kun kännykkä on päällä

Taustadatan määrä 12 tunnin ajalta. Taustadatan määrä 12 tunnin ajalta. Kuva: Yle/ Airi Saastamoinen

Mobiilipalveluiden aktiiviseen käyttöön kuluva data muodostaa kokonaiskulutuksesta vain osan. Mobiililaittessa taustalla toimivat ja päivityksiä itsenäisesti hakevat sovellukset haukkaavat oman siivunsa. Taustalla, käyttäjän huomaatta kuluvan datan määrä riippuu siitä, paljonko sovelluksia puhelimeen on asennettu ja onko ne säädetty synkronoimaan sisältöään automaattisesti vai eivät.

Mittasin oman puhelimeni taustadatan kulutuksen 12 tunnin ajalta. Tänä aikana en käyttänyt puhelinta aktiivisesti lainkaan. Puhelimena on Samsung Galaxy S4 ja liittymänä Soneran Fiksunetti.

Taustalla toimivat sovellukset olivat kuluttaneet noin 8 megatavua.

Taustasovellukset olen säätänyt synkronoitumaan automaattisesti, ja se selittää ainakin sosiaalisen median applikaatioiden ja sähköpostin taustadatan kulutuksen suuruutta.

Mitä enemmän automaattisesti päivittymään asennettuja sovelluksia, sitä suurempi on taustadatan kulutus.

Aktiiviselle somen käyttäjälle ja maltillisestikin liikkuvaa kuvaa kuluttavalle kymmenen gigatavun datakatto tulee siis vastaan hyvin helposti, vaivihkaa.

Rajaton vai datakatto?

Nyrkkisääntönä voinee todeta, että jos katsot pitkiä videoita, haluat pitää sosiaalisen median tilisi sisällöt ajantasalla koko ajan ja olet innokas jakamaan myös omia valokuviasi ja videoitasi, valitse silloin rajoittamaton tai 50 Gt datasiirtoa sisältävä liittymä.

Mikäli taas käytät kännykällä lähinnä sähköpostia ja selailet nettisivuja, etkä ole ladannut kännykkääsi paljon taustadataa kuluttavia sovelluksia, pärjäät todennäköisesti oikein hyvin 10 Gt:n datakatonkin alla.

Voit tarkkailla datan käyttöäsi omasta kännykästäsi. Asetukset -kohdasta löytyy laskuri, jossa voit asettaa käytöllesi vaikkapa päivittäisen rajan. Tämän rajan täytyttyä puhelin hälyttää ja varoittaa asetetun rajan täyttymisestä. Datakatollisia liittymiä myyvät Sonera ja TeleFinlad lähettävät ilmoituksen, kun kuukausittainen datakatto täyttyy. Liittymän nopeuden voi nostaa takaisin alkuperäiselle tasolle parin euron lisämaksulla.

Mobiilidatan käyttö lisääntyy tulevaisuudessakin

Laskennallisesti jokainen suomalainen käytti vuonna 2014 yli 160 megatavua mobiilidataa päivässä, kertoo Viestintäviraston katsaus (.pdf). Kasvua edellisvuoteen oli yli 80%.

Datasiirroltaan rajattomat liittymät ovat Euroopan mittakaavassa harvinaisia

Mobiiliverkoissa liikkuvan datan määrä tulee lisääntymään lähivuosina vähintään samaan tahtiin.

Yleistyvät ja lisääntyvät sosiaalisen median palvelut, joihin rientävät innokkaina jo vanhemmatkin ikäpolvet, pitävät datan liikkeessä.

Videoiden tarjonta lisääntyy ja yhä useammat tottuvat katsomaan niitä kännykästä.

Myös erilaiset musiikin ja pelien streamauspalvelut sekä tiedostojen tallennus pilvipalveluihin haukkaavat dataa yhä enemmän.

Todennäköisesti mobiilipalveluidenkin käytössä pätee vanha hokema pirun viemästä pikkusormesta: kun palveluita tottuu käyttämään, niitä käyttää mielellään yhä enemmän ja enemmän.

Vaikka tällä hetkellä Suomessa voi tiedon valtatietä lasketella kännykälläkin menemään melko huolettomasti, tietoisuus omasta datan käytöstä on hyvä pitää vireillä.

Suomessa myynnissä olevat datasiirroltaan rajattomat liittymät ovat nimittäin Euroopan mittakaavassa harvinaisia. Suomessakin operaattorit haikailevat uudenlaisen laskutusmallin perään, jossa jokainen käyttäjä maksaa datasta todellisen käytön mukaan. Todennäköisesti on vain ajan kysymys, koska dataperusteinen laskutus rantautuu Suomeenkin.

ps.Tämän artikkelin lukeminen kännykällä laihdutti datapakettiasi noin 0,5 megatavua.

Muokattu 23.4.2015 klo 17:20: Lisätty linkki puhelinliittymien vertailuun.